## L’Institut de Medicina Legal i Ciències Forenses de València va fer 1.838 autòpsies en 2023

*** El nombre d’autòpsies fetes seguix augmentat respecte als anys anteriors, ja que s’han practicat 58 disseccions més respecte a 2022**

Els professionals del Servici de Patologia Forense de l’Institut de Medicina Legal i Ciències Forenses (IMLCF) de València han practicat 1.838 autòpsies en 2023. D’estes, 877 van ser morts naturals, 394 accidentals, 220 suïcides, 15 homicides, 302 pendents de determinar, 19 indeterminades i 11 restes òssies.

Cal destacar que el nombre d’autòpsies realitzades seguix augmentat respecte als anys anteriors en 58 casos més.

Respecte al gènere, es realitzen més autòpsies a hòmens, en un percentatge del 72 %, davant del 28 % de dones.

Les morts naturals continuen sent més nombroses, el 58 %, respecte a les violentes, que són el 42 %. Dins del grup de morts naturals els hòmens suposen el 73 % dels casos, davant de 27 % de dones, i la patologia cardiovascular és la causa més freqüent de mort, que representa el 78 % en els hòmens i el 71 % en les dones.

En les morts violentes els hòmens suposen 70 % de casos i les dones 30 % de casos. En este tipus de mort continuen destacant les accidentals amb 394 casos. Els accidents casuals són els més freqüents, seguits dels accidents de trànsit.

En les morts d’etiologia suïcida s’ha produït un lleuger augment respecte a l’any 2022, així s’ha passat de 214 suïcidis a 220, dels quals 153 eren hòmens i 67 dones, i la franja d’edat més freqüent és de 41 a 60 anys.

Respecte a les morts d’etiologia  homicida ens trobem amb una disminució de casos que passen de 18 ocorreguts en 2022 a 15 casos en 2023. Esta tipologia homicida és més freqüent en hòmens amb 9 casos, i l’instrument lesiu més utilitzat són les armes blanques. En els 6 casos de dones les armes blanques també són l’instrument més utilitzat. En tres casos hi ha procediment obert per violència sobre la dona.

**Institut de Medicina Legal i Ciències Forenses (IMLCF) de València**

L’IMLCF de València, igual que els centres de Castelló i Alacant, és un òrgan dependent de la Conselleria de Justícia i Interior. La seua funció és auxiliar els jutjats, els tribunals, les fiscalies i les oficines del Registre Civil, mitjançant la pràctica de proves pericials mèdiques, tant anatòmiques, com a clíniques i de laboratori, previstes en la normativa vigent. En l’àmbit tècnic, els IML tenen un caràcter independent i emeten els seus informes d’acord amb les regles d’investigació científica que considere adequades.

Fecha: 11/08/2024